MORATÒRIA D’EXPEDIENTS DE REGULACIÓ D’OCUPACIÓ

Un any després de la reforma laboral, ja podem afirmar amb tota rotunditat el seu fracàs com a instrument per al manteniment i la creació d’ocupació, i l’èxit per a les empreses i les patronals per desregular totalment el mercat de treball, amb la creació de més atur i de més precarietat laboral.

Els expedients de regulació d’ocupació, fruit de treure l’autorització laboral i l’ampliació de les causes objectives, s’han multiplicat, amb un ús i abús. El 2012 ha estat l’any de la crisi amb més ERO, tant de suspensió i reducció, com d’acomiadament, en què, a més, també s’ha utilitzat el procés de tramitació per abaixar salaris a la gent que es quedava a l’empresa.

L’abús dels expedients és tant de la petita com de la gran empresa; casos com ERCROS o TRADEMA en són exemples clars. Aquests expedients, amb l’anterior legislació difícilment haguessin pogut ser aprovats. La reforma laboral ha deixat indefensos milers de treballadors, poblacions i comarques, i el seu impacte, amb el tancament d’empreses amb aquesta impunitat total i sense negociació, no només ha estat per als treballadors i treballadores de l’empresa, sinó també per a l’economia de moltes comarques.

Des de l’inici del 2013 també hem vist com les grans empreses han fet servir els ERO per acomiadar milers de persones -IBERIA, entitats bancàries...-, un fet que fins ara no havia succeït, i amb aquests acomiadaments sense justificació, també se’n provocaran de nous en les petites i mitjanes empreses auxiliars. Per tant, estem davant d’una nova onada d’ERO. 

Els ERO de suspensió a l’inici de la crisi van ser un bon instrument per frenar la destrucció d’ocupació. Amb les reformes laborals, i especialment la darrera, ha passat a ser un instrument d’acomiadament i de precarietat laboral. Els ERO s’utilitzen com a xantatge empresarial: o acceptes retallades salarials o presentem ERO d’acomiadament.

[bookmark: _GoBack]Queda demostrat que en un any de reforma laboral els ERO han passat de ser un instrument col·lectiu d’acord per al manteniment de l’ocupació a l’empresa a un instrument d’imposició d’acomiadaments i de retallades salarials sense causes justificades.

Per tot això, des de la UGT de Catalunya demanem una moratòria d’un any de tots els expedients de regulació d’ocupació, que mentrestant es torni a l’autorització laboral de l’Administració, i que s’obri un procés de negociació entre sindicats, patronals i l’Administració durant aquest període per arribar a un acord sobre els procediments i la resolució dels ERO.

